เศรษฐกิจไม่ดี คนแห่ฝากเงิน แม้ดอกเบี้ยต่ำ
ซีไอเอ็มบี ไทยจับสัญญาณผู้บริโภค แห่ฝากเงินทั้งที่ดอกเบี้ยลด สะท้อนขาดความมั่นใจเศรษฐกิจ
27 ม.ค. 2558

ซีไอเอ็มบี ไทยจับสัญญาณผู้บริโภค แห่ฝากเงินทั้งที่ดอกเบี้ยลด สะท้อนขาดความมั่นใจเศรษฐกิจ 
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ช่วง 2 เดือนที่ผ่านมา พบว่า พฤติกรรมผู้ออมเปลี่ยนไป มีความสนใจออมเงินผ่านเงินฝากประจำดอกเบี้ยพิเศษมากขึ้น จากเดิมในช่วงไตรมาส 2-3 ของปี 2557 ลูกค้าไม่ค่อยตอบรับผลิตภัณฑ์เงินฝากเทียบกับผลิตภัณฑ์การลงทุน ทำให้เงินฝากธนาคารพาณิชย์เติบโตไม่มาก แม้จะให้ผลตอบแทนสูง
อย่างไรก็ตาม เมื่อเข้าสู่ไตรมาส 4 ลูกค้ากลับสนใจเงินฝากมากขึ้น เป็นสัญญาณชี้ว่าผู้บริโภคขาดความมั่นใจในเศรษฐกิจ จึงหันมาออมแทน โดยการแข่งขันเงินฝากจะรุนแรงเข้มข้นตั้งแต่กลางปีนี้ เพื่อระดมเงินรองรับเศรษฐกิจที่ฟื้นตัว
สำหรับธนาคารซีไอเอ็มบี ไทยตั้งเป้าระดมเงินฝากให้สอดคล้องกับการเติบโตของสินเชื่อรายย่อย ที่จะปล่อยกู้ใหม่ 2.0-2.2 หมื่นล้านบาท ลดลงเล็กน้อยจาก 2.4 หมื่นล้านบาทในปีที่แล้ว เพราะเศรษฐกิจยังมีความเสี่ยง โดยแบ่งเป็นการให้สินเชื่อบ้าน 1.4 หมื่นล้านบาท และสินเชื่อบุคคล 8,000-1 หมื่นล้านบาท ส่วนบัตรเครดิตเน้นการเพิ่มฐานบัตรเป็น 3-4 หมื่นใบ จาก 5,000 ใบในสิ้นปี 2557 
ด้านศูนย์วิจัยกสิกรไทย ระบุว่า สภาพคล่องไตรมาสแรกปีนี้มีแนวโน้มผ่อนคลาย เนื่องจากสินเชื่อธนาคารพาณิชย์ได้รับผลกระทบจากฤดูกาลชำระคืนสินเชื่อทั้งของผู้ประกอบการและลูกค้ารายย่อย แม้เงินฝากจะเติบโตไม่เร่งขึ้นจากท้ายปี 2557
ทั้งนี้ สภาพคล่องในไตรมาสแรกผ่อนคลายต่อเนื่องจากสิ้นปี 2557 ที่มีเงินให้สินเชื่อสุทธิของธนาคารพาณิชย์ 9.892 ล้านล้านบาท เติบโต 4.20% จากช่วงเดียวกันปีก่อน ด้านเงินฝากเมื่อรวมกับตราสารหนี้อยู่ที่ 11.65 ล้านล้านบาท เพิ่มขึ้น 5.54% จากช่วงเดียวกันปีก่อน
ศูนย์วิจัยกสิกรไทย ยังระบุว่า ประเด็นสำคัญที่ต้องติดตาม คือ ความมั่นคงของการฟื้นตัวทางเศรษฐกิจที่ผูกโยงกับการลงทุนภาครัฐ การแก้ไข พ.ร.บ.แพ่งและพาณิชย์ว่าด้วยเรื่องการค้ำประกันฯ ที่จะมีผลบังคับใช้ในวันที่ 12 ก.พ.นี้ ที่อาจมีผลต่อกระบวนการพิจารณาสินเชื่อของธนาคารพาณิชย์สำหรับบางกลุ่มลูกค้า และ 3) ความผันผวนของเงินทุนเคลื่อนย้ายระหว่างประเทศ